فرندز

فرندز یعنن رفقون  اتا آمریکایی سریال بی‌یه که ۱۹۹۴ تا ۲۰۰۴ NBC کانال دله پخش بی‌یه و دَه فصل دمباله داشته. این سریال شیش‌تا رفقِ داستان ره تعریف کانده که منهتن، نیویورک دله درنه و خله هِدی جه نزدیکی دارنه و همیشک ات‌جا وشون سر جمع هسته. ویشته سریال دِتا لوکیشن دله فیلم‌برداری بیّه؛ اتا آپارتمون که دِتا دیم‌به‌دیم سوئیت دارنه و اتی کافه که ونه نوم «سنترال پارک» هسته. این سریال خله محبوب بی‌یه و ده‌ها میلیون نفر وه ره اِشانه. این سریال حتا تأثیراتی فرهنگ و جامعه دله داشته که هنتا آمریکا دله هارشی وونه. 

 بازیکرون 

 جنیفر آنیستون در نقش ریچل گرین، که ونه دِلِوس مُد هسته. وه قدیم‌تاسا مونیکایِ بتترین رفق بی‌یه. وه شه عاروسی دله متوجه بیّه که ونه نومزه وه ره خیانت کانده و همینسه سر بی‌یشته بورده و مونیکا پَلی منزل هاکرده. ریچل و راس گلر این سریال دله هِی هِدی جا رابطه برقرار کانّه و اَی سیوا وانّه. البته ریچل بعضی دیگر کارکترها جه هم رابطه دارنه. ریچل شغل اولین پیشخدمتی هسته و وشونِ پاتوق دله صاحاب دیکون وه ره کار دِنه چون وه ره خانه؛ ولی ات‌که گذرنه، ریچل مُد و لباس ِشرکت دله استخدام وانه. وه و راس اتا وچه دنیا یارنه.
 کورتنی کاکس در نقش مونیکا گلر، آشپج هسته و گروه دله، وچونِ مار واری هسته و ونه شخصیت کمال‌طلبی، رئیس‌بازی، رقابت و اختلال وسواس فکری عملی دارنه. مونیکا وچگی چاق بی‌یه و اسا هم خار-خار غذا پجنه. وه و اتا مردی که ونجه بیست سال گت‌ته هسته رابطه داشتنه ولی چون مونیکا وچه خاسته و مردی نی‌یشته، سیوا بَینه و اَی مونیکا چندلر بینگ جه ازدواج هاکرده و چون وچه‌دار نَینه، اتا وچه سرپرستی ره آخرسری قبول هاکردنه.
 لیسا کودرو در نقش فیبی بوفی، وه اتا عجیب-غریب و گِج ِکاراکتر هسته که قبلاً ونه زندگی بد جور دپاشی‌یه بی‌یه. ونه مار خادکشی هاکرده و وه شه گت‌مار پلی گت بیّه و وچگی سختی داشته و ونه دِگالی خاخِر هم ونجه قهر هسته. ونه رفتار معصومانه و وچگونه هسته و ونه شغل هم ماساژوری‌ئه. 
 مت له بلانک در نقش جویی تریبیانتی، وه اتا ایتالیایی‌تبار هسته که خانه بازیکر بوو ولی خله موفق نی‌یه؛ نهایتاً اتا دکترِ نقش جه معروف وانه. جویی خله ساده‌وچه هسته و غذا بخاردن و کیجابازی ره دوست دارنه. جویی معروف جمله «ته حال چتی‌یه؟»  زنان ِمخ‌بزوئن وسّه کار بزه وونه. چندلر و جویی هِدی جا رفق هستنه و اتا سره‌خنه دله زندگی کانّه تا این که چندلر زن وَرنه. جویی ات‌که اواخر ریچل عاشق بیّه ولی هدی جه نرسینه.
 متیو پری در نقش چندلر بینگ، اتا کارمند هسته که اواخر استعفا دنه. چندلر عصبی مشکل دارنه و همینسه عصبانی که وونه یا مظطرب وانه، زیادی شوخی کانده. ونه پی‌یر همجنس‌گرا بی‌یه و ونه مار هم سکسی کتاب نوشته.چندلر زنان جه بسختی ارتباط گیرنه ولی اواخر مونیکا ازدواج کانده.
 دیوید شویمر در نقش دکتر راس گلر، مونیکایِ گتته برار هسته که فسیل‌شناسی بخوندسته و موزه دله کار کانده و پئی‌ته استاد دانشگاه وانه. وه و چندلر قدیم‌تاسا رفق بینه و وه هم ارتباط برقرار هاکردن دله ات‌که ضعیفه. وه سه بار سریال دله ازدواج هاکرده و طلاق بیته: ریچل، امیلی و کارول. ونه اولین زنا همجنسگرا بی‌یه و ونجه اتا وچه هم دارنه که مشترکاً سرپرستی کانّه. اواخر ریچل جه هم وچه‌دار وونه.

 منابع 

رج:آمریکایی سریالون